Nr. ................/.............................2023

# REFERAT DE APROBARE

***a proiectului de ordin privind modificarea Ordinului viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă***

Prezentul referat de aprobare este elaborat în conformitate cu prevederile   
art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de Ordin privind modificarea Ordinului viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă.***

Proiectul de ordin a fost elaborat ținând cont de prevederile art. art. 5 lit. i), j), k), m) şi n) din anexa la Hotărârea Guvernului nr. 277/2023 pentru aprobarea Regulamentului de organizare şi funcţionare a Administraţiei Fondului pentru Mediu, în temeiul prevederilor art. 11 alin. (4) şi art. 12 din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, al art. 342 alin. (3) din Legea nr. 207/2015 privind Codul de procedură fiscală, cu modificările şi completările ulterioare, al art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare și al art. 13 alin. (4) din Hotărârea Guvernului nr. 43/2020 privind organizarea şi funcţionarea Ministerului Mediului, Apelor și Pădurilor, cu modificările şi completările ulterioare.

**Baza legală a proiectului de ordin supus aprobării** o constituie prevederile art. 11 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, conform cărora ”*Formularele şi instrucţiunile de utilizare a acestora privind administrarea creanţelor datorate bugetului Fondului pentru mediu se aprobă prin ordin al conducătorului autorităţii publice centrale pentru protecţia mediului.*”.

**Rațiunea juridică a** **proiectului de ordin supus aprobării**este determinată de necesitatea asigurării cadrului legal aplicabil în domeniul actelor administrativ-fiscale emise de Administrația Fondului pentru Mediu în activitatea de administrare fiscală a obligațiilor la Fondul pentru mediu, în contextul actual, în care la nivel european se pune un accent deosebit pe debirocratizare, simplificare legislativă și digitalizare.

Prin Ordinul viceprim-ministrului, ministrul mediului, nr. 572/2019 a fost reglementat cadrul legal necesar pentru depunerea declarațiilor privind obligațiile la Fondul pentru mediu prin mijloace electronice de transmitere la distanță, datorită numeroaselor avantaje pe care acesta le prezintă.

**În fapt**, prin actul normativ propus se asigură utilizarea serviciilor online astfel încât și comunicarea actelor emise în format electronic de către Administrația Fondului pentru Mediu să se realizeze tot prin mijloace electronice de transmitere la distanță.

Această modificare va asigura o serie de avantaje, atât pentru contribuabilii / plătitorii la bugetul Fondului pentru mediu, cât și pentru Administrația Fondului pentru Mediu:

* se reduce considerabil timpul necesar pentru emiterea și comunicarea actelor către contribuabilii / plătitorii la bugetul Fondului pentru mediu, precum și timpul necesar pentru ca aceștia să ia cunoștință de conținutul respectivelor acte;
* se reduce considerabil riscul contribuabililor / plătitorilor de a nu intra în posesia actelor emise de Administrația Fondului pentru Mediu și de a nu avea cunoștință de anumite informații esențiale privind situația fiscală proprie;
* se elimină cheltuielile efectuate cu imprimarea, multiplicarea și arhivarea fizică a documentelor și se diminuează cantitatea de resurse folosite, atât pentru Administrația Fondului pentru Mediu, cât și pentru contribuabili / plătitori;
* se elimină costurile aferente transmiterii documentelor prin poștă;
* se reduce birocrația și se simplifică procedurile administrative în vederea eficientizării și îmbunătățirii serviciilor destinate mediului de afaceri și, totodată, se ameliorează interacțiunea contribuabililor / plătitorilor cu Administrația Fondului pentru Mediu;
* comunicarea actelor emise în format electronic prin mijloace electronice de transmitere la distanță va permite Administrației Fondului pentru Mediu să crească gradul de colectare a veniturilor la bugetul Fondului pentru mediu.

În concordanță cu normele de tehnică legislativă, proiectul de ordin înaintat modifică Ordinul viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă, publicat în Monitorul Oficial al României, Partea I, nr. 544 din 3 iulie 2019.

Față de cele de mai sus, ținând seama de motivele invocate, vă rugăm să analizați și să aprobați ***proiectul de ordin privind modificarea Ordinului viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă***.

Pavel

**PREȘEDINTE,**

**Laurențiu Adrian NECULAESCU**